Ofiţerii de poliţie judiciară din cadrul Direcţiei Generale Anticorupţie – Serviciul Judeţean Anticorupţie Ialomiţa efectuează miercuri patru percheziţii domiciliare pe raza judeţului Ialomiţa, una la sediul Poliţiei Municipiului Urziceni iar celelalte trei la domiciliul unor agenţi de poliţie, într-un dosar penal având ca obiect săvârşirea unor infracţiuni de luare de mită.
"Astăzi, 13 martie 2024, ofiţerii de poliţie judiciară din cadrul Direcţiei Generale Anticorupţie – Serviciul Judeţean Anticorupţie Ialomiţa, în baza ordonanţei de delegare emisă de către procurorul de caz din cadrul Parchetului de pe lângă Tribunalul Ialomiţa şi a mandatelor de percheziţie emise de judecătorul de drepturi şi libertăţi de la Tribunalul Ialomiţa, efectuează un număr de 4 percheziţii domiciliare pe raza judeţului Ialomiţa (una la sediul Poliţiei Municipiului Urziceni, iar celelalte trei la domiciliul unor agenţi de poliţie). Activităţile se desfăşoară într-un dosar penal având ca obiect săvârşirea unor infracţiuni de luare de mită, de către agenţi de poliţie în cadrul IPJ Ialomiţa – Poliţia Municipiului Urziceni care ar fi pretins şi primit sume de bani de la conducători auto pentru a le aplica contravenţii mai blânde faţă de cele constatate în realitate", se arată într-un comunicat de presă remis de Serviciul Judeţean Anticorupţie Ialomiţa.
La finalizarea percheziţiilor, ofiţerii anticorupţie din cadrul Serviciul Judeţean Anticorupţie Ialomiţa vor pune în executare trei mandate de aducere faţă agenţii de poliţie din cadrul I.P.J. Ialomiţa care au dobândit calitatea de suspecţi în cauză.
În cauză s-a beneficiat de sprijinul lucrătorilor din cadrul D.G.A. – Serviciul Operaţii şi Serviciul de Interceptare al Comunicaţiilor, S.J.A. Buzău şi I.J.J. Ialomiţa.